এদিকে, আগামী লোকসভা নির্বাচনে সোস্যাল মিডিয়ার উপর নজর রাখা হবে জানিয়েছে নির্বাচন কমিশন। মঙ্গলবার কলকাতায় এক আলোচনা চক্রে নির্বাচনী আধিকারিকরা জানিয়েছেন, লোকসভা নির্বাচনে প্রার্থীদের দেওয়া হলফনামায় ব্যাংক অ্যাকাউন্ট ও অন্যান্য তথ্যের পাশাপাশি এবার থেকে সোস্যাল মিডিয়ায় প্রার্থীদের অ্যাকাউন্ট থাকলে তা অবশ্যই জানাতে হবে। জানাতে হবে মোবাইল নম্বরের পাশাপাশি ই- মেইল অ্যাকাউন্ট ও মোবাইল অ্যাপ সংক্রান্ত অ্যাকাউন্টের কথাও। সেই সঙ্গে এবার থেকে সোস্যাল মিডিয়াতে নির্বাচনী বিজ্ঞাপন দেবার জন্য নির্বাচন কমিশনের আগাম অনুমতিও নিতে হবে। বর্তমান নিয়ম অনুযায়ী সব মাধ্যমে বিজ্ঞাপন দেওয়ার জন্য প্রার্থী বা দলকে আগাম অনুমতি নিতে হয়। এবার প্রথম সেই আওতায় আনা হয়েছে সোস্যাল মিডিয়াকেও।